Трэба сказаць, што на зайздрасць цяперашнім абітурыентам, прыёмных іспытаў у ВНУ тады не было. Для паступлення патрэбен быў проста атэстат пра сярэднюю адукацыю і ўласнае жаданне (а атэстат татачкі быў выдатны!). Дакумэнты былі прынятыя, бацька атрымаў апавяшчэнне пра залічэнне. Але праз некаторы час дакументы прыйшлі па пошце зваротна - дзяцей сасланых у прэстыжныя інстытуты не прымалі. Паспрабаваў бацька даслаць дакументы яшчэ ў нейкі машынабудаўнічы інстытут - той жа вынік. І толькі ў Свярдлоўскі медыцынскі, з некаторым спазненнем, ужо пасля пачатку навучальнага года, яго залічылі.